ከ39,000 በላይ የኮንዶሚኒየም ቤቶች ዕጣ የሚወጣበት ቀን ተቆረጠ
ከመጋቢት 30 ቀን 2007 ዓ.ም. ጀምሮ በየወራቱ ዕጣ እንደሚወጣባቸው በተለያዩ የአስተዳደሩ አመራሮች ሲነገር ከአንድ ዓመት በላይ ተግባራዊ ሳይደረግ የከረመው የጋራ መኖሪያ ቤቶች ዕጣ ማውጫ ቀን መቆረጡን፣ የቢሮ ኃላፊው አስታወቁ፡፡የአዲስ አበባ ከተማ አስተዳደር የቤቶች ልማትና አስተዳደር ቢሮ ኃላፊ አቶ ይድነቃቸው ዋለልኝ ፊርማ ተረጋግጦ ይፋ የተደረገው የጋራ ቤቶች ዕጣ ማውጫ ቀን፣ ሐምሌ 30 ቀን 2008 ዓ.ም. ነው፡፡ የቤቶቹም ብዛት 39,126 መሆኑንና የ20/80 እና የ10/90 ያካተተ እንደሆነ ጠቁመዋል፡፡የጋራ መኖሪያ ቤቶች የተገነቡት ወይም በባለቤትነት ያስገነቡት የአዲስ አበባ ቤቶች ልማትና አስተዳደር ቢሮ፣ የአዲስ አበባ ከተማ ቤቶች ልማት ፕሮጀክት ጽሕፈት ቤት፣ የቤቶች አስተዳደር ኤጀንሲና ሌሎችም ባለድርሻ አካላት መሆናቸውን የጠቆሙት የቢሮ ኃላፊው፣ ሐምሌ 20 ቀን 2008 ዓ.ም. ከንቲባ ድሪባ ኩማ በተገኙበት የጋዜጠኞች ቡድን ለዕጣ የተዘጋጁትን የጋራ መኖሪያ ቤቶች እንደሚጐበኝ አስታውቀዋል፡፡ዕጣ የሚወጣላቸው በተለያዩ አምስት አካባቢዎች የተገነቡ የኮንዶሚኒየም ቤቶች ቦሌ አያት ፕሮጀክት 1፣ 2 እና 3፣ ቦሌ አራብሳ ፕሮጀክት 15፣ ኮዬ ፈጬ ላይ ሁለት ሳይቶችና ቂሊንጦ ሁለት ሳይቶች መሆናቸውም ታውቋል፡፡ የአዲስ አበባ ከተማ አስተዳደር በአሥር ዙሮች ዕጣ ያወጣባቸው የጋራ መኖሪያ ቤቶች 140 ሺሕ የሚጠጉ ሲሆን፣ በ1996 ዓ.ም. የተመዘገቡና በ2005 ዓ.ም. በድጋሚ አዲስ ተመዘገቡ በድምሩ ከ900,000 በላይ ቤት ፈላጊዎች መሆናቸው ይታወቃል፡፡ሐምሌ 30 ቀን 2008 ዓ.ም. ዕጣ የሚወጣላቸው የ20/80 እና የ10/90 ኮንዶሚኒየም ቤቶች ብቻ ሲሆኑ፣ በ40/60 መርሐ ግብር የሚገነቡ ቤቶችን አይመለከትም፡፡ ግንባታቸው የተጠናቀቀ የ40/60 ቤቶች ዕጣ ወደፊት በልዩ ፕሮግራም ይወጣል ተብሏል፡፡  